[{"text_idx": "#000000", "text": "En Kontakto 1/2012 aperis intervjuo kun mi. La revuo estas rete alirebla nur por abonantoj, sed sojle al la apero de la sekva numero la redaktoro afable permesis, ke mi publikigu la tekston de la intervjuo en mia blogo. Jen g\u0302i."}, {"text_idx": "#000001", "text": "\u201cNe c\u0302iu raporto estas vera vorto\u201d, diras la proverbo Zamenhofa. Kvankam praktike ne eblas la \u201csanktan\u201d veron elc\u0302erpi el c\u0302iuj raportoj kaj informoj, kiuj atingas nin, tamen gravas ke almenau\u0306 ni rajtu esplori, analizi kaj kritiki ilin. En kazo ke estas duboj rilataj al iliaj \u201cvereco\u201d, c\u0302iu povas libere doni sian opinion pri la afero. La libera esprimpovo estas unu el la c\u0302efaj principoj de demokratio, al kiu Interreto sendube alportis novajn eblojn kaj ilojn dum la lastaj du jardekoj."}, {"text_idx": "#000002", "text": "En la Esperantlingva informado, la retejo Libera Folio aperis kiel solvo por la akuta manko de aktualaj kaj neu\u0306tralaj informoj pri la Esperantomovado. Lanc\u0302ita en 2003 de Kalle Kniivila\u0308 kaj Istva\u0301n Ertl meze de la tiama UEA-krizo, la retejo estas ekzemplo ke la veron oni ne fosas sen kritikoj. Pro la decido senvuale trakti ec\u0302 plej tiklajn temojn de la movado, Libera Folio gajnis multajn kontrau\u0306antojn kaj ne hazarde g\u0302i estis dum longa tempo rigardata kiel \u201cnigra s\u0302afo\u201d far parto de la E-movado."}, {"text_idx": "#000003", "text": "Sed kritikoj tute ne timigas la finnon Kalle Kniivila\u0308, kiu dum la lastaj jaroj sola respondecas pri la redaktado de la retejo. Male, kritikojn li bonvenigas kiel interesig\u0302on pri lia laboro, kiu c\u0302e Esperanto-informado startis multajn jarojn antau\u0306 la fondo de Libera Folio \u2012 de la 5-jara redaktado de Tejo Tutmonde (1993-1997) g\u0302is la respektivaj taskoj kiel komisiito kaj estrarano pri informado en UEA (1997-2000). Malgrau\u0306 la plendemaj voc\u0302oj, la \u201csendependa movada bulteno\u201d nuntempe havas nediskuteblan rolon en la Esperantlingva informado."}, {"text_idx": "#000004", "text": "Krom detaloj pri Libera Folio, en tiu c\u0302i intervjuo Kalle ankau\u0306 rakontas pri sia j\u0302urnalisma kariero kaj pri la mankoj en la Esperanto-informado, sen eviti por tio premi kelkajn dolorajn punktojn..."}, {"text_idx": "#000005", "text": "Kontakto: Kial vi decidis farig\u0302i profesia j\u0302urnalisto, kaj kiuj g\u0302is nun estis viaj spertoj en tiu fako?"}, {"text_idx": "#000006", "text": "Kalle Kniivila\u0308: Mi neniam vere faris konscian decidon ig\u0302i j\u0302urnalisto. Prefere mi dirus, ke mi iom post iom drivis en tiu direkto, komencante per iu artikoleto en loka gazeto en mia hejmurbeto Outokumpu, poste dau\u0306rigante kiel somera anstatau\u0306anto en la finnlingva redakcio de la loka publika radio en Malmo\u0308, suda Svedio, poste verkante pri Svedio kaj Danio por la tutlanda maldekstra finnlanda j\u0302urnalo Kansan Uutiset."}, {"text_idx": "#000007", "text": "En 1991-92 mi estis la Moskva korespondanto de Kansan Uutiset, sed ec\u0302 post tio mi ne estis tute certa, ke mi plu laboru kiel j\u0302urnalisto. Anstatau\u0306e mi apud la laboro dau\u0306rigis miajn studojn en Lund, Svedio, c\u0302efe pri historio kaj la rusa lingvo, g\u0302is mi en 1994 ricevis novan tuttempan postenon kiel loka raportisto de Kansan Uutiset en Vaasa, okcidenta Finnlando. Ekde tiu tempo mi konstante laboras kiel profesia j\u0302urnalisto, kaj miaj spertoj, se diri koncize, estas variaj sed c\u0302efe pozitivaj."}, {"text_idx": "#000008", "text": "C\u0302u vi havas preferatajn temojn en via laboro?"}, {"text_idx": "#000009", "text": "Mi dum kelkaj jaroj havis iom specifan kombinon de taskoj, verkante pri lokaj novaj\u0302oj en specifa municipo en suda Svedio, kaj pri okazaj\u0302oj en eksa Sovetio. Tiu estis tre tau\u0306ga kombino, kiu helpis evoluigi diversajn kapablojn, kaj mi tre s\u0302atis tiun postenon. Sed vere ankau\u0306 tre gravas la laborkamaradoj. Nun mi estas redaktoro de la sekcio pri eksterlandaj novaj\u0302oj, kaj ankau\u0306 tiu taskaro plac\u0302as al mi, ec\u0302 se mi nun malpli verkas, kaj pli decidas, kiu kion verku kaj kio aperu en la gazeto."}, {"text_idx": "#000010", "text": "En pasinta oktobro, vi kaj du aliaj kolegoj en Svedio ricevis premion. Pri kio temas?"}, {"text_idx": "#000011", "text": "Temis pri la plej prestig\u0302a premio pri loka j\u0302urnalismo en Svedio, Na\u0308ra journalistpriset, \u201dLa proksima j\u0302urnalistpremio\u201d, kiun Jessica Ziegerer, Mats Amnell kaj mi ricevis pro granda serio de artikoloj pri specifa lernejo en la municipo Ka\u0308vlinge en suda Svedio. Estis diversaj problemoj en la lernejo, c\u0302efe pro malbona administrado kaj tro strikta bug\u0302eto."}, {"text_idx": "#000012", "text": "Ni enprofundig\u0302is en la temon, elirante el la situacio de unu specifa klaso, kiu dum du kaj duona jaro havis 52 malsamajn instruistojn, kaj foje neniun instruiston entute, se la ordinara instruisto malsanis kaj oni decidis ne uzi monon por anstatau\u0306anto. Kelkaj respondeculoj demisiis, la lernejo ricevis pli da mono kaj atento, la afero ig\u0302is granda novaj\u0302o en la tuta lando, kaj kelkajn monatojn post la unuaj artikoloj ankau\u0306 la lernantoj estis pli kontentaj. Plac\u0302is al mi la komento de unu el la lernejanoj: \u201dLa tuta Svedio nun rigardas la lernejon, ili ne kurag\u0302os plu fus\u0302i!\u201d"}, {"text_idx": "#000013", "text": "C\u0302u la E- j\u0302urnalismo estas kondamnita por c\u0302iam raporti pri la E-movado? C\u0302u g\u0302i havas s\u0302ancon superi au\u0306 almenau\u0306 egali kvalite la nacilingvajn?"}, {"text_idx": "#000014", "text": "La c\u0302efa tasko de Esperantlingvaj amaskomunikiloj en la nuna evolustadio de la Esperanto-komunumo lau\u0306 mi devas esti unuflanke kunligi la komunumon kaj funkcii kiel forumo por diskuto pri la komunaj temoj, aliflanke sobre kaj kritike analizi la staton de la komunumo kaj g\u0302iaj institucioj."}, {"text_idx": "#000015", "text": "Male ol oni povus pensi, tiuj taskoj ne estas kontrau\u0306aj unu al la alia, sed kompletigaj. Kaj kiom ajn mizere la nun ekzistantaj Esperantlingvaj amaskomunikiloj funkcias, tiun taskon tamen povas plenumi nur ili, kaj neniaj nacilingvaj\u0302oj. Do, sur tiu kampo la Esperantlingvaj amaskomunikiloj lau\u0306difine ja superas la nacilingvajn kaj kvante kaj kvalite. Tio kompreneble neniel signifas, ke ne necesus draste altigi la kvaliton de niaj amaskomunikiloj, kiu efektive estas mizera. Tamen bedau\u0306rinde mankas profesiuloj kiuj havas samtempe la kapablon, emon kaj eblon tion fari."}, {"text_idx": "#000016", "text": "Se turni la rigardon al la Esperantlingva j\u0302urnalismo kun aliaj, ne-Esperantaj temoj, ja ekzistas unuopaj pintoj, sed la g\u0302enerala nivelo estas tre malalta, kaj tia g\u0302i devas resti, dum la publiko konsistas el kelkaj miloj, maksimume dekmiloj da legantoj. Se la potenciala legantaro vastig\u0302us tiom, ke almenau\u0306 manpleno da homoj povus sin vivteni per j\u0302urnalismo en Esperanto, kaj efektive dedic\u0302i sian tutan tempon al la tasko, la situacio kompreneble facile povus s\u0302ang\u0302ig\u0302i."}, {"text_idx": "#000017", "text": "Tamen, ec\u0302 se la kvanto de esperantistoj nun estas malgranda, mi menciu, ke mi multfoje havis grandan utilon de esperantistaj kontaktoj en mia nacilingva j\u0302urnalisma laboro."}, {"text_idx": "#000018", "text": "Kiel kreig\u0302is Libera Folio? C\u0302u vi estas la sola, kiu administras kaj respondecas pri g\u0302i?"}, {"text_idx": "#000019", "text": "Pri la historio de Libera Folio interesig\u0302antoj povas legi en Vikipedio. C\u0302i tie sufic\u0302u diri, ke la organizaj problemoj de UEA en iu momento montrig\u0302is tiom katastrofaj, ke jam ne eblis tion spekti kaj nenion fari. Simple mankis forumo, gazeto au\u0306 retejo, kiu povus sobre kaj kritike analizi la problemojn kaj proponi platformon al la diversaj partoj de la konflikto. Do oni kreis g\u0302in. Pri la redaktado de Libera Folio mi dum la lastaj jaroj respondecas sola, sed ja estas homoj, kiuj konstante au\u0306 de tempo al tempo diversmaniere kontribuas. Pri la teknika flanko, la servilo kaj simile, respondecas Jan Ulrich Hasecke en Germanio. La kostojn de la servilo kaj retadreso kovras la legantoj, kiuj de tempo al tempo faras malgrandajn kontribuojn."}, {"text_idx": "#000020", "text": "C\u0302u vi povas imagi LF-n ki el integran parton de UEA?"}, {"text_idx": "#000021", "text": "Ne. Libera amaskomunikilo ne povas esti integra parto de grava strukturo kiun g\u0302i devas esplori, prijug\u0302i kaj kritiki. Tial Libera Folio ne povus esti parto de UEA. Sed tio kompreneble ne signifas, ke la revuo de UEA ne povus kaj devus esti pli libera, pli malferma, pli serioze redaktita kaj pli interesa ol g\u0302i estas nun. Se papera, pagenda revuo ne povas proponi ion kvalite superan al tio, kion eblas senpage legi en diversaj retlistoj, homoj simple c\u0302esos legi g\u0302in, kaj tio jam okazas."}, {"text_idx": "#000022", "text": "Post 9 jaroj da ekzistado, c\u0302u LF ankorau\u0306 estas kritikata? Kiuj estas la c\u0302efaj plendoj?"}, {"text_idx": "#000023", "text": "Kompreneble g\u0302i estas kritikata. Se g\u0302i ne estus kritikata, tio signifus ke neniu interesig\u0302as pri g\u0302i. La c\u0302efa plendo de c\u0302iam estas, ke la artikoloj estas tro kritikaj. Ili ja estas multe pli kritikaj ol estas la kutimo en Esperantujo, sed tia estas la esenco de vera j\u0302urnalismo \u2013 ne nur kanti ditirambojn, sed ankau\u0306 meti la fingron sur dolorajn punktojn. Se tiam iu krias \u201caj\u201d, eble oni ion trafis."}, {"text_idx": "#000024", "text": "Kiom da tempo vi dedic\u0302as al LF? Kiel vi administras tiun tempon? C\u0302u vi legas c\u0302iujn komentojn?"}, {"text_idx": "#000025", "text": "Mi lastatempe estas tro okupita pro mia pagata laboro kiel redaktoro de eksterlanda sekcio de la plej granda matena j\u0302urnalo de la suda Svedio, Sydsvenskan, kaj bedau\u0306rinde havas tute maltro da tempo kaj energio por Libera Folio. Mi provas uzi kelkajn, malmultajn horojn semajne por trovi kaj publikigi novajn enhaverojn. Por sekvi c\u0302iujn komentojn mi tute ne havas tempon, kaj tial mi estas dependa de legantoj, kiuj de tempo al tempo atentigas min, ke tiu au\u0306 alia komento ne kongruas al la reguloj de la forumo."}, {"text_idx": "#000026", "text": "Kiu estas la plej legata kaj komentata artikolo en LF?"}, {"text_idx": "#000027", "text": "La statistikilo kiun ni uzas, ne povas facile doni suman kvanton de vizitoj dum pli longa periodo ol monato \u2013 au\u0306 eble mi ne sufic\u0302e studis g\u0302iajn eblecojn. Sed dum januaro 2012 la plej legita artikolo estis tiu pri nuligo de la subvencio Cigno, kiu estis vizitita proksimume 2 500-foje. Entute Libera Folio dum januaro 2012 havis proksimume 20 500 unikajn vizitantojn kaj proksimume 68 000 vizitojn."}, {"text_idx": "#000028", "text": "C\u0302u eblas lau\u0306 vi evoluigi LF-n? Au\u0306 c\u0302u vi havas estontajn planojn ekster LF?"}, {"text_idx": "#000029", "text": "Kompreneble eblus multe evoluigi kaj plibonigi Liberan Folion en diversaj manieroj, sed por tio necesus pliaj laborfortoj, pliaj kompetentaj verkemuloj kaj redaktemuloj. Sinproponoj bonvenas!"}, {"text_idx": "#000030", "text": "Kiuj, lau\u0306 vi, estas la c\u0302efaj mankoj en la esperantista informado?"}, {"text_idx": "#000031", "text": "La c\u0302efa problemo estas la manko de profesieco, la preskau\u0306 kompleta amatoreco de c\u0302io, kio estas farata. Sed tio estas manko kiu videblas en plimalpli c\u0302ia agado en Esperantujo, do estus mirinde, se g\u0302i ne trafus ankau\u0306 la j\u0302urnalismon kaj informadon."}, {"text_idx": "#000032", "text": "C\u0302u vi akceptus la postenon de redaktoro de la revuo Esperanto?"}, {"text_idx": "#000033", "text": "Granda majoritato de la elstaraj esperantistoj kiujn mi konas, opinias la nunan nivelon de la revuo neakcepteble malalta, ec\u0302 se ne c\u0302iuj pretas tion diri publike. Mi konsentas kun ili. La revuo efektive nepre bezonas veran profesian redaktadon, ne simplan kompiladon de hazarde alvenantaj kontribuoj."}, {"text_idx": "#000034", "text": "Devus ebli trovi por tiu tasko kompetentan homon ec\u0302 kontrau\u0306 la nealta rekompenco, kiun povas pagi UEA. Mi tamen ne estas tiu homo, c\u0302efe c\u0302ar min pli kontentigas mia nuna laboro, en kiu mi vidas s\u0302ancon por dau\u0306ra profesia kresko. La defioj c\u0302e la revuo de UEA estas aliaj, kaj por alfronti ilin oni trovu alian homon. La tau\u0306ga persono vers\u0302ajne estas kompetenta profesia j\u0302urnalisto en la komenco de sia kariero, homo konvinkita pri la idearo de UEA, sed ne senkritika rilate la praktikajn manifestig\u0302ojn de la Esperanto-movado \u2013 kaj sen grandaj ekonomiaj sindevigoj. Sed neniun oni trovos, se oni rifuzas malfermi la okulojn kaj serc\u0302i."}, {"text_idx": "#000036", "text": "Dankon pro la eblo legi sufic\u0302e interesan intervjuon!"}, {"text_idx": "#000037", "text": "Fa\u030a e-post om nya inla\u0308gg.\nIntegritet och cookies: Den ha\u0308r webbplatsen anva\u0308nder cookies. Genom att fortsa\u0308tta anva\u0308nda den ha\u0308r webbplatsen godka\u0308nner du deras anva\u0308ndning.\nOm du vill veta mer, inklusive hur du kontrollerar cookies, se:"}]